CELEX: 32022D0009
Language: sk
Date: 2021-12-02 00:00:00
Title: Rozhodnutie Rady (EÚ) 2022/9 z 2. decembra 2021 o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o zmene prílohy k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori (protokol o zhadzovaní)

7.1.2022   
               
               
                  SK
               
               
                  Úradný vestník Európskej únie
               
               
                  L 4/4
               
            
         ROZHODNUTIE RADY (EÚ) 2022/9
         z 2. decembra 2021
         o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o zmene prílohy k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori (protokol o zhadzovaní)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Protokol k Dohovoru o ochrane morského prostredia a pobrežných oblastí Stredozemného mora (ďalej len „Barcelonský dohovor“) na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori (ďalej len „protokol o zhadzovaní“) bol uzavretý Úniou rozhodnutím Rady 77/585/EHS (1) a nadobudol platnosť 15. apríla 1978.
                  
               
                     (2)
                  
                  
                     Podľa článku 18 ods. 2 bodu iii) Barcelonského dohovoru má zasadnutie zmluvných strán Barcelonského dohovoru a jeho protokolov prijímať zmeny príloh k protokolom k dohovoru.
                  
               
                     (3)
                  
                  
                     Očakáva sa, že zmluvné strany Barcelonského dohovoru a jeho protokolov na svojom 22. zasadnutí, ktoré sa má konať od 7. do 10. decembra 2021, prijmú rozhodnutie (ďalej len „rozhodnutie zmluvných strán“) o zmene prílohy k protokolu o zhadzovaní, pokiaľ ide o aspekty, ktoré treba zohľadniť pri stanovovaní kritérií vydávania povolení na zhadzovanie látok do mora s prihliadnutím na článok 6 protokolu o zhadzovaní.
                  
               
                     (4)
                  
                  
                     Rozhodnutie zmluvných strán sa týka ochrany životného prostredia, ktorá podľa článku 4 ods. 2 písm. e) zmluvy patrí do spoločnej právomoci Únie a jej členských štátov. Rozhodnutie zmluvných strán nepatrí do oblasti, ktorá by bola vo veľkej miere upravená pravidlami Únie týkajúcimi sa takejto ochrany. Únia nemá v úmysle využiť možnosť vykonávať svoju vonkajšiu právomoc v oblastiach, na ktoré sa vzťahuje rozhodnutie zmluvných strán, v súvislosti s ktorými ešte nevykonala svoju právomoc na vnútornej úrovni.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie zaujať na zasadnutí zmluvných strán Barcelonského dohovoru a jeho protokolov, keďže rozhodnutie zmluvných strán sa týka prijatia zmien prílohy k protokolu o zhadzovaní, ktoré budú pre Úniu záväzné.
                  
               
                     (6)
                  
                  
                     Keďže pripravovanými zmenami prílohy k protokolu o zhadzovaní sa zaktualizujú požiadavky týkajúce sa ochrany Stredozemného mora, zmenia sa medzinárodné záväzky a ambície Únie a zlepší sa ochrana životného prostredia, Únia by mala podporiť prijatie rozhodnutia zmluvných strán,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 22. zasadnutí zmluvných strán Barcelonského dohovoru a jeho protokolov, je podporiť prijatie rozhodnutia o zmene prílohy k Protokolu na prevenciu a elimináciu znečisťovania Stredozemného mora odpadom zhadzovaným z lodí a lietadiel alebo spaľovaným na mori.
         
         
            Článok 2
            Vzhľadom na vývoj na 22. zasadnutí zmluvných strán Barcelonského dohovoru a jeho protokolov môžu zástupcovia Únie po konzultácii s členskými štátmi počas koordinačných zasadnutí na mieste odsúhlasiť spresnenie pozície uvedenej v článku 1 bez ďalšieho rozhodnutia Rady.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 2. decembra 2021
            
               
                  Za Radu
               
               
                  predseda
               
               J. VRTOVEC
            
         
         
            (1)  Rozhodnutie Rady 77/858/EHS z 25. júla 1977 o uzavretí Dohovoru o ochrane Stredozemného mora pred znečistením a protokolu na prevenciu znečisťovania Stredozemného mora odpadom zhadzovaným z lodí a lietadiel (Ú. v. ES L 240, 19.9.1977, s. 1).